L 229/2
BG
Официален вестник на Европейския съюз
18.9.2023 г.
(3)
Чрез тази рамка се преследват две общи цели.
Първата цел е да се осигурят необходимите условия за развитието на конкурентоспособността и иновационния капацитет на Съюза и да се гарантира приспособяването на промишлеността към структурните промени, дължащи се на бързите иновационни цикли и необходимостта от устойчиво развитие, и да се укрепи обща екосистема в Съюза в областта на полупроводниците с обединени познания, експертен опит, ресурси, както и с общи силни страни.
Втората цел – отделна от първата, но допълваща я – е да се подобри функционирането на вътрешния пазар чрез установяване на единна правна рамка на Съюза за повишаване на дългосрочната устойчивост на Съюза и способността му за иновации и гарантиране на сигурност на доставките в областта на полупроводниковите технологии с цел повишаване на устойчивостта, така че да се противодейства на смущенията.
(4)
Необходимо е да се предприемат мерки за изграждане на капацитет и укрепване на екосистемата на Съюза в областта на полупроводниците в съответствие с член 173, параграф 3 от Договора за функциониране на Европейския съюз (ДФЕС).
Тези мерки не следва да водят до хармонизиране на националните законови и подзаконови разпоредби.
Във връзка с това Съюзът следва да засили конкурентоспособността и устойчивостта на технологичната и промишлената база и същевременно да укрепи иновационния капацитет в своята екосистема в областта на полупроводниците в целия Съюз, да намали зависимостта от ограничен брой дружества и географски региони на трети държави и да укрепи капацитета си за проектиране и производство, корпусиране, повторно използване и рециклиране на усъвършенствани полупроводници.
Инициативата „Интегрални схеми за Европа“ („инициативата“), създадена с настоящия регламент, следва да подкрепя тези цели чрез преодоляване на несъответствията между способностите на Съюза за авангардни научни изследвания и иновации и устойчивото им използване в промишлеността.
Инициативата следва да насърчава изграждането на капацитет, позволяващ интегрирано проектиране, производство и системи в полупроводниковите технологии от следващо поколение и следва да засили сътрудничеството между ключови участници в целия Съюз, да укрепи веригите на Съюза за доставка и създаване на стойност, които обслужват ключови промишлени сектори и създават нови пазари.
(5)
Поради повсеместното разпространение на полупроводниците неотдавнашният недостиг пряко или косвено засегна предприятията в целия Съюз и предизвика сериозни икономически последици.
Икономическото и общественото въздействие доведе до повишаване на съзнанието на обществеността и на икономическите оператори, а оттук и до натиск върху държавите членки да се справят със стратегическите зависимости по отношение на полупроводниците.
Същевременно секторът на полупроводниците се характеризира с взаимозависимости по цялата верига за създаване на стойност, като нито един географски регион не доминира на всички етапи от веригата за създаване на стойност.
Този трансграничен характер се подчертава допълнително от естеството на полупроводниковите изделия като фактор, подпомагащ секторите надолу по веригата.
Въпреки че производството на полупроводници може да бъде концентрирано в някои региони, отраслите ползватели са разпръснати в целия Съюз.
В този контекст сигурността на доставките на полупроводници и устойчивостта на екосистемата в областта на полупроводниците могат да бъдат осигурени най-добре чрез законодателство за хармонизация на Съюза въз основа на член 114 от ДФЕС.
Необходима е единна съгласувана регулаторна рамка, хармонизираща определени условия, за да могат операторите да изпълняват конкретни проекти, които допринасят за сигурността на доставките и за устойчивостта на екосистемата на Съюза в областта на полупроводниците.
Освен това следва да се създаде координиран механизъм за наблюдение, стратегическо картографиране, предотвратяване и реакция при кризи, за да се преодолее недостигът на доставки и да се предотвратят пречките пред единството на вътрешния пазар, като се избягват различните реакции на държавите членки.
(6)
Укрепването на критичната инфраструктура и сигурността на Съюза, както и водещата му роля в технологичната сфера, изискват едновременно авангардни и зрели интегрални схеми, по-специално за целите на ориентирани към бъдещето и стратегически сектори.
(7)
Постигането на тези цели следва да бъде подкрепено от механизъм за управление.
На равнището на Съюза с настоящия регламент следва да се създаде Европейски съвет по полупроводниците, съставен от представители на държавите членки и председателстван от Комисията, с цел да се улесни безпрепятственото, ефективно и хармонизирано прилагане на настоящия регламент, както и сътрудничеството и обменът на информация.
Европейският съвет по полупроводниците следва да предоставя консултации на Комисията и да я подпомага по конкретни въпроси, включително относно последователното прилагане на настоящия регламент, улесняването на сътрудничеството между държавите членки и обмена на информация по въпроси, свързани с настоящия регламент.
Европейският съвет по полупроводниците следва да предоставя консултации на Комисията и в рамките на международното сътрудничество, свързано с полупроводниците.
Европейският съвет по полупроводниците следва да провежда отделни заседания за своите задачи по различните глави от настоящия регламент.
Различните заседания могат да се провеждат в различни състави на представителите на високо равнище, а Комисията може да създава подгрупи.